七月十四日韓持國直廬同觀山海經
作者：曾鞏
朝代：宋

paragraphs: 高閣在清禁，長軒憑廣虛。
御幄閟圖象，依然臨幸餘。
翠甓布天路，黄簾分直廬。
一雨清景早，稍凉秋興初。
解带就君坐，臨床闚素書。
山海所錯出，飛潛類紛如。
此語果虛實，遺編空卷舒。
自笑正豕亥，更微注蟲魚。
君材合遠用，就此固已疏。
如我乃斯幸，地閑容誤居。
竹影散良席，花香浮廣裾。
俯仰自足適，歸時更當徐。